Document ID: 32014D0531

DEĊIŻJONI TA' IMPLIMENTAZZJONI TAL-KUMMISSJONI
tal-14 ta' Awwissu 2014
dwar il-konformità tal-istandards Ewropej EN 16433:2014 u EN 16434:2014 u ta' ċerti klawsoli tal-istandard Ewropew EN 13120:2009+A1:2014 għal tendini interni mar-rekwiżit ta' sikurezza ġenerali tad-Direttiva 2001/95/KE tal-Parlament Ewropew u tal-Kunsill u l-pubblikazzjoni tar-referenzi ta' dawk l-istandards f'Il-Ġurnal Uffiċjali tal-Unjoni Ewropea
(Test b'rilevanza għaż-ŻEE)
(2014/531/UE)
IL-KUMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta' Diċembru 2001 dwar is-sigurtà ġenerali tal-prodotti (1), u b'mod partikolari l-ewwel subparagrafu tal-Artikolu 4(2) tagħha,
Billi:
(1)
L-Artikolu 3(1) tad-Direttiva 2001/95/KE jeħtieġ li l-produtturi jqiegħdu biss prodotti sikuri fis-suq.
(2)
Skont it-tieni subparagrafu tal-Artikolu 3(2) tad-Direttiva 2001/95/KE, prodott għandu jitqies bħala sikur, safejn għandhom x'jaqsmu r-riskji u l-kategoriji tar-riskji koperti bl-istandards nazzjonali rilevanti, meta jkun konformi mal-istandards nazzjonali volontarji li jittrasponu l-istandards Ewropej, li r-referenzi tagħhom ikunu ġew ippubblikati mill-Kummissjoni f'Il-Ġurnal Uffiċjali tal-Unjoni Ewropea, skont l-Artikolu 4(2) ta' dik id-Direttiva.
(3)
Skont l-Artikolu 4(1) tad-Direttiva 2001/95/KE, l-istandards Ewropej huma stabbiliti minn organizzazzjonijiet Ewropej tal-istandardizzazzjoni skont mandati stipulati mill-Kummissjoni.
(4)
Skont l-Artikolu 4(2) tad-Direttiva 2001/95/KE, il-Kummissjoni trid tippubblika r-referenzi ta' dawn l-istandards.
(5)
Fis-27 ta' Lulju 2011, il-Kummissjoni adottat id- Deċiżjoni 2011/477/UE (2). Din id-Deċiżjoni tispeċifika li, sabiex jitnaqqas ir-riskju ta' tgħalliq u ta' asfissija interna, it-tendini tat-twieqi interni (u l-ilqugħ tat-twieqi bil-ħbula) għandhom ikunu sikuri minnhom infushom u li ħabel/ħbula, katina/ktajjen, katina/ktajjen tal-boċċi aċċessibbli, jekk ikun hemm, ma għandhomx jiffurmaw ingassa perikoluża. Barra minn hekk, jekk id-disinn tal-prodott ma jeliminax ir-riskju li tifforma ingassa perikoluża, il-prodott irid ikollu miegħu tagħmir tas-sikurezza addattat, biex inaqqas ir-riskju tat-tgħalliq. Jekk preżenti, it-tagħmir tas-sikurezza irid ikun tali li ma jkunux jistgħu jużawh it-tfal. Barra minn hekk, m'għandux ikollu partijiet żgħar li jinqalgħu faċilment li jistgħu jikkawżaw asfissija interna fit-tfal, ma għandux ikun ta' riskju fiżiku għat-tfal, minħabba, pereżempju, truf li jaqtgħu, postijiet fejn jistgħu jagħlqu subgħajhom jew partijiet ħerġin' il barra, irid ikun jiflaħ għal testijiet tad-durabilità u tal-fatigue (wear and tear) u għandu jkun reżistenti tul iż-żmien kontra l-kundizzjonijiet tat-temp.
(6)
Fl-4 ta' Settembru 2012, il-Kummissjoni ħarġet il-mandat M/505 lill-organizzazzjonijiet Ewropej tal-istandardizzazzjoni biex ifasslu standards Ewropej dwar ċerti riskji għat-tfal minħabba f'tendini interni, ilqugħ tat-twieqi bil-ħbula u tagħmir tas-sikurezza.
(7)
Fid-19 ta' Frar 2014, il-Kumitat Ewropew għall-Istandardizzazzjoni ppubblika għall-ewwel darba l-istandards Ewropej EN 16433:2014 u EN 16434:2014 u l-istandard Ewropew irrevedut EN 13120:2009+A1:2014 għal tendini interni bi tweġiba għall-mandat tal-Kummissjoni.
(8)
L-istandards Ewropej EN 16433 u EN 16434 u ċerti klawsoli tal-istandard Ewropew EN 13120+A1 jissodisfaw il-mandat M/505 u jikkonformaw mar-rekwiżit ta' sikurezza ġenerali tad-Direttiva 2001/95/KE. Ir-referenzi tagħhom għaldaqstant għandhom jiġu ppubblikati f'Il-Ġurnal Uffiċjali tal-Unjoni Ewropea.
(9)
Il-miżuri previsti f'din id-Deċiżjoni huma skont l-opinjoni tal-Kumitat stabbilit skont id-Direttiva 2001/95/KE,
ADOTTAT DIN ID-DEĊIŻJONI:
Artikolu 1
L-istandards Ewropej li ġejjin jissodisfaw ir-rekwiżit ġenerali ta' sikurezza tad-Direttiva 2001/95/KE għar-riskji li jkopru:
(a)
EN 16433:2014 “Internal blinds - Protection from strangulation hazards - Test methods”;
(b)
EN 16434:2014 “Internal blinds - Protection from strangulation hazards - Requirements and test methods for safety devices”; kif ukoll
(c)
il-klawsoli 8.2 u 15 tal-istandard Ewropew EN 13120:2009+A1:2014 “Internal blinds - Performance requirements including safety”.
Artikolu 2
Ir-referenzi tal-istandards EN 16433:2014 u EN 16434:2014 u tal-klawsoli 8.2 u 15 tal-istandard Ewropew EN 13120:2009+A1:2014 għandhom jiġu ppubblikati fis-serje C ta' Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, l-14 ta' Awwissu 2014.

Labels: 7
3
0